title: Σύσταση της Εποπτεύουσας Αρχής της ΕΖΕΣ αριθ. 144/06/COL, της 19ης Ιανουαρίου 2005 , για τη μείωση της παρουσίας διοξινών, φουρανίων και πολυχλωριωμένων διφαινυλίων στις ζωοτροφές και στα τρόφιμα

text:
               21.12.2006

               EL

               Επίσημη Εφημερίδα της Ευρωπαϊκής Ένωσης

               L 366/93

      ΣΫΣΤΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ

   αριθ. 144/06/COL
   της 19ης Ιανουαρίου 2005
   για τη μείωση της παρουσίας διοξινών, φουρανίων και πολυχλωριωμένων διφαινυλίων στις ζωοτροφές και στα τρόφιμα
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη, τη συμφωνία για τον Ευρωπαϊκό Οικονομικό Χώρο, και ιδίως το άρθρο 109 παράγραφος 1 και το πρωτόκολλο 1,
   τη συμφωνία μεταξύ των κρατών της ΕΖΕΣ σχετικά με την ίδρυση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο β) και το πρωτόκολλο 1,
   την πράξη που αναφέρεται στο παράρτημα I κεφάλαιο II σημείο 33 της συμφωνίας ΕΖΕΣ (οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές
       (1), όπως τροποποιήθηκε και προσαρμόστηκε στη συμφωνία ΕΟΧ με το πρωτόκολλο 1,
   την πράξη που αναφέρεται στο σημείο 54zn του κεφαλαίου XII του παραρτήματος II της συμφωνίας ΕΟΧ (κανονισμός (ΕΚ) αριθ. 466/2001 της Επιτροπής, της
      8

         ης

      Μαρτίου 2001
      , για τον καθορισμό μέγιστων τιμών ανοχής για ορισμένες προσμείξεις στα τρόφιμα
       (2) , όπως τροποποιήθηκε και προσαρμόστηκε στη συμφωνία ΕΟΧ με το πρωτόκολλο 1,
   την απόφαση αριθ. 84/04/COL της Εποπτεύουσας Αρχής της ΕΖΕΣ, της 6ης Απριλίου 2006, βάσει της οποίας το αρμόδιο κράτος μέλος του Σώματος καλείται να εγκρίνει τη σύσταση, εάν το σχέδιο σύστασης συμφωνεί με τη γνώμη της επιτροπής φυτών και ζωοτροφών της ΕΖΕΣ και της επιτροπής τροφίμων της ΕΖΕΣ,
   Εκτιμώντας τα ακόλουθα :

               (1)

               Η παρούσα σύσταση εντάσσεται σε μια γενικότερη στρατηγική για τη μείωση της παρουσίας διοξινών, φουρανίων και πολυχλωριωμένων διφαινυλίων στο περιβάλλον, στις ζωοτροφές και στα τρόφιμα. Σκοπός της είναι να συστήσει επίπεδα δράσης για ζωοτροφές και τρόφιμα.

               (2)

               Μολονότι, από τοξικολογική άποψη, τα ανώτατα επίπεδα πρέπει να εφαρμόζονται στις διοξίνες και στα παρόμοια με τις διοξίνες PCB, έχουν οριστεί ανώτατα επίπεδα μόνο για τις διοξίνες και όχι για τα παρόμοια με τις διοξίνες PCB, λόγω των τότε πολύ περιορισμένων διαθέσιμων στοιχείων σχετικά με τον επιπολασμό τους. Ομοίως, το 2001, στην πράξη που αναφέρεται στο σημείο 33 του κεφαλαίου II του παραρτήματος I της συμφωνίας ΕΟΧ (οδηγία 2002/32/ΕΚ) ορίστηκαν ανώτατα επίπεδα στις ζωοτροφές μόνο για τις διοξίνες και όχι για τα παρόμοια με τις διοξίνες PCB.

               (3)

               Σύμφωνα με τον κανονισμό (ΕΚ) αριθ. 466/2001, η Επιτροπή έπρεπε να αναθεωρήσει τις διατάξεις όσον αφορά τις διοξίνες στα τρόφιμα για πρώτη φορά στο τέλος του 2004 με βάση τα νέα δεδομένα σχετικά με την παρουσία διοξινών και παρόμοιων με τις διοξίνες PCB, ιδίως με σκοπό να περιληφθούν στα επίπεδα που θα καθοριστούν τα παρόμοια με τις διοξίνες PCB. Η πράξη που αναφέρεται στο σημείο 33 του κεφαλαίου II του παραρτήματος I της συμφωνίας ΕΟΧ, (οδηγία 2002/32/ΕΚ) περιλαμβάνει παρόμοια ρήτρα επανεξέτασης όσον αφορά τις διοξίνες στις ζωοτροφές.

               (4)

               Εν τω μεταξύ, έγιναν γνωστά περισσότερα στοιχεία σχετικά με την παρουσία παρόμοιων με τις διοξίνες PCB στα τρόφιμα και τις ζωοτροφές. Κατά συνέπεια, καθορίστηκαν μέγιστες τιμές ανοχής για το σύνολο των διοξινών και των παρόμοιων με τις διοξίνες PCB, εκφρασμένες σε τοξικά ισοδύναμα της Παγκόσμιας Οργάνωσης Υγείας (ΠΟΥ), με την εφαρμογή των συντελεστών τοξικής ισοδυναμίας (WHO-TEF), λόγω του ότι αυτή είναι η πλέον ενδεδειγμένη προσέγγιση από τοξικολογική άποψη. Για να εξασφαλιστεί η ομαλή μετάβαση, οι υπάρχουσες μέγιστες τιμές για τις διοξίνες πρέπει να εξακολουθήσουν να ισχύουν για μια μεταβατική περίοδο, παράλληλα με τις νέες καθορισμένες τιμές για το σύνολο των διοξινών και των παρόμοιων με τις διοξίνες PCB.

               (5)

               Γενικά αναγνωρίζεται ότι για να μειωθεί ενεργά η παρουσία των διοξινών και των παρόμοιων με τις διοξίνες PCB στα τρόφιμα και τις ζωοτροφές, τα ανώτατα επίπεδα θα πρέπει να συνοδεύονται από μέτρα που θα ενθαρρύνουν μια προορατική προσέγγιση, που θα περιλαμβάνει τον καθορισμό επιπέδων δράσης για τα τρόφιμα και τις ζωοτροφές. Τα εν λόγω επίπεδα δράσης αποτελούν εργαλείο για τις αρμόδιες αρχές και τις επιχειρήσεις τροφίμων και ζωοτροφών, για την επισήμανση των περιπτώσεων εκείνων στις οποίες είναι σκόπιμο να προσδιοριστεί η πηγή μόλυνσης και να ληφθούν μέτρα για τη μείωση ή την εξάλειψή της. Δεδομένου ότι οι πηγές των διοξινών και των παρόμοιων με τις διοξίνες PCB διαφέρουν, πρέπει να καθοριστούν ξεχωριστά επίπεδα δράσης, αφενός για τις διοξίνες και αφετέρου για τα παρόμοια με τις διοξίνες PCB.

               (6)

               Επίσης, τα επίπεδα δράσης θα πρέπει να αναπροσαρμόζονται περιοδικά και να συμβαδίζουν με την καθοδική τάση των επιπέδων των διοξινών και των παρόμοιων με τις διοξίνες PCB και με την ενεργό προσέγγιση που ακολουθείται για τη σταδιακή μείωση της παρουσίας τους στις ζωοτροφές και στα τρόφιμα.

               (7)

               Η συμμετοχή των κρατών της ΕΖΕΣ στα προγράμματα στο πλαίσιο του παραρτήματος I της παρούσας σύστασης θα πρέπει να αξιολογηθεί όσον αφορά τις εξαιρέσεις τους από το κεφάλαιο II του παραρτήματος I της συμφωνίας ΕΖΕΣ.

               (8)

               Τα μέτρα που προβλέπονται στην παρούσα σύσταση είναι σύμφωνα με τη γνώμη της επιτροπής τροφίμων της ΕΖΕΣ και της επιτροπής φυτών και ζωοτροφών της ΕΖΕΣ, οι οποίες επικουρούν την Εποπτεύουσα Αρχή της ΕΖΕΣ,

         ΣΥΝΙΣΤΑ:

               (1)

               Στα κράτη της ΕΖΕΣ να διενεργούν, ανάλογα με την παραγωγή τους, τη χρήση και την κατανάλωση πρώτων υλών για ζωοτροφές, ζωοτροφών και τροφίμων, έλεγχο με τυχαία δειγματοληψία για την παρουσία διοξινών και παρόμοιων με τις διοξίνες PCB, καθώς και — εφόσον κρίνεται αναγκαίο — μη παρόμοιων με τις διοξίνες PCB στις πρώτες ύλες για ζωοτροφές, στις ζωοτροφές και στα τρόφιμα.
               Ο έλεγχος αυτός πρέπει να διενεργείται σύμφωνα με τη σύσταση αριθ. 3/05/COL της Εποπτεύουσας Αρχής της ΕΖΕΣ, της 19ης Ιανουαρίου 2005, για τον έλεγχο των βασικών επιπέδων των διοξινών και των παρόμοιων με τις διοξίνες πολυχλωριωμένων διφαινυλίων στις ζωοτροφές και τη σύσταση 2004/705/ΕΚ της Επιτροπής, της 11ης Οκτωβρίου 2004, για την παρακολούθηση των βασικών επιπέδων των διοξινών και των παρόμοιων με τις διοξίνες πολυχλωριωμένων διφαινυλίων στα τρόφιμα (3)·

               (2)

               Σε περιπτώσεις μη τήρησης των διατάξεων της πράξης που αναφέρεται στο σημείο 33 του κεφαλαίου II του παραρτήματος I της συμφωνίας ΕΟΧ (οδηγία 2002/32/ΕΚ) και του κανονισμού (ΕΚ) αριθ. 466/2001, και (με την επιφύλαξη του σημείου 3) σε περιπτώσεις κατά τις οποίες τα επίπεδα των διοξινών ή/και των παρόμοιων με τις διοξίνες PCB διαπιστώνεται ότι υπερβαίνουν τα επίπεδα δράσης που ορίζονται στο παράρτημα Ι της παρούσας σύστασης όσον αφορά τα τρόφιμα και στο παράρτημα II της πράξης που αναφέρεται στο σημείο 33 του κεφαλαίου ΙΙ παραρτήματος Ι της συμφωνίας ΕΟΧ. (οδηγία 2002//32/ΕΚ) όσον αφορά τις ζωοτροφές, και σε συνεργασία με τις επιχειρήσεις,

                           α)

                           να διεξάγουν έρευνες για τον εντοπισμό της πηγής μόλυνσης,

                           β)

                           να λαμβάνουν μέτρα για τη μείωση ή την εξάλειψη της πηγής μόλυνσης,

                           γ)

                           να ελέγχουν την παρουσία μη παρόμοιων με τις διοξίνες PCB.

               (3)

               Στα κράτη της ΕΖΕΣ στα οποία τα βασικά επίπεδα διοξινών και παρόμοιων με τις διοξίνες PCB είναι ιδιαίτερα υψηλά να καθορίζουν εθνικά επίπεδα δράσης για την εγχώρια παραγωγή πρώτων υλών για ζωοτροφές, ζωοτροφών και τροφίμων, κατά τρόπο ώστε για το 5 % περίπου των αποτελεσμάτων που προκύπτουν από τον έλεγχο που αναφέρεται στο σημείο (1) να διενεργείται έρευνα για τον εντοπισμό της πηγής της μόλυνσης.

               (4)

               Στα κράτη της ΕΖΕΣ να ενημερώνουν την Εποπτεύουσα Αρχή της ΕΖΕΣ και τα άλλα κράτη μέλη της ΕΖΕΣ σχετικά με τα ευρήματά τους, τα αποτελέσματα των ερευνών τους και τα μέτρα που λαμβάνουν για να μειώσουν ή να εξαλείψουν την πηγή μόλυνσης.

               (9)

               Στα κράτη της ΕΖΕΣ να διαβιβάζουν τις πληροφορίες που αναφέρονται στο σημείο 4 το αργότερο ως τις 31 Μαρτίου κάθε έτους για τα τρόφιμα και στο πλαίσιο της ετήσιας έκθεσης που υποβάλλουν στην Αρχή σύμφωνα με το άρθρο 22 παράγραφος 2 της πράξης που αναφέρεται στο σημείο 31a του κεφαλαίου ΙΙ του παραρτήματος Ι της συμφωνίας ΕΟΧ (οδηγία 95/53/ΕΚ του Συμβουλίου, της 25ης Οκτωβρίου 1995 για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων (4), εκτός εάν οι πληροφορίες έχουν άμεση σημασία για τα άλλα κράτη της ΕΖΕΣ, οπότε πρέπει να διαβιβάζονται αμέσως. Σύμφωνα με το άρθρο 2 παράγραφος 1 του πρωτοκόλλου 1 της συμφωνίας περί εποπτείας και Δικαστηρίου, η Εποπτεύουσα Αρχή της ΕΖΕΣ διαβιβάζει τις πληροφορίες αυτές στην Ευρωπαϊκή Επιτροπή.

      Βρυξέλλες, 11 Μαΐου 2006.

            Για την Εποπτεύουσα Αρχή της ΕΖΕΣ

         Kristján Andri STEFÁNSSON

            Μέλος της Αρχής

         Niels FENGER

            Διευθυντής

      (1)  ΕΕ L 140, 30.5.2002, σ. 10. Οδηγία όπως τροποποιήθηκε τελευταία με την οδηγία 2006/77/ΕΚ της Επιτροπής (ΕΕ L 271 της 30.9.2006, σ. 53).

      (2)  ΕΕ L 77 της 13.2.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 199/2006 (ΕΕ L 32 της 4.2.2006, σ. 34).

      (3)  ΕΕ L 321 της 13.2.1993, σ. 45.

      (4)  ΕΕ L 265, 8.11.1995, σ. 17. Oδηγία όπως τροποποιήθηκε τελευταία από την οδηγία 2001/46/ΕΚ του Ευρωπαϊκού Κοινοβουλίου και του Συμβουλίου (ΕΕ L 234 της 1.9.2001, σ. 55).

      ΠΑΡΑΡΤΗΜΑ
      Διοξίνες (σύνολο των πολυχλωριωμένων διβενζο-παρα-διοξινών (PCDD) και των πολυχλωριωμένων διβενζοφουρανίων (PCDF), εκφραζόμενο σε τοξικά ισοδύναμα της Παγκόσμιας Οργάνωσης Υγείας (ΠΟΥ) με την εφαρμογή των TEF-WHO (συντελεστές τοξικής ισοδυναμίας, 1997)), και παρόμοια με τις διοξίνες PCB (σύνολο των πολυχλωριωμένων διφαινυλίων (PCB), εκφραζόμενο σε τοξικά ισοδύναμα της Παγκόσμιας Οργάνωσης Υγείας (ΠΟΥ) με την εφαρμογή των TEF-WHO (συντελεστές τοξικής ισοδυναμίας, 1997).

                  Τρόφιμα

                  Επίπεδο δράσης για διοξίνες + φουράνια (WHO-TEQ) (1)

                  Επίπεδο δράσης για παρόμοια με τις διοξίνες PCB (WHO-TEQ) (1)

                  Κρέας και προϊόντα με βάση το κρέας

                              -

                              μηρυκαστικών (βοοειδών, προβάτων)

                  1,5 pg/g λίπους (2)

                  1,0 pg/g λίπους (2)

                              -

                              πουλερικών και εκτρεφόμενων θηραμάτων

                              -

                              χοίρων

                  1,5 pg/g λίπους (2)

                  1,5 pg/g λίπους (2)

                  Συκώτι και παράγωγα προϊόντα χερσαίων ζώων

                  0,6 pg/g λίπους (2)

                  4,0 pg/g λίπους (2)

                  0,5 pg/g λίπους (2)

                  4,0 pg/g λίπους (2)

                  Σάρκα ψαριού και αλιευτικά προϊόντα και παράγωγα προϊόντα με εξαίρεση τα χέλια (3)
                      (4)

                  3,0 pg/g βάρος νωπού προϊόντος

                  3,0 pg/g βάρος νωπού προϊόντος

                  Σάρκα χελιών (Anguilla anguilla) και προϊόντα αυτής (3)
                      (4)

                  3,0 pg/g βάρος νωπού προϊόντος

                  6,0 pg/g βάρος νωπού προϊόντος

                  Γάλα και γαλακτοκομικά προϊόντα, συμπεριλαμβανομένου του βουτύρου

                  2,0 pg/g λίπους (2)

                  2,0 pg/g λίπους (2)

                  Αυγά κότας και προϊόντα αυγών

                  2,0 pg/g λίπους (2)

                  2,0 pg/g λίπους (2)

                  Έλαια και λίπη

                              -

                              Ζωικό λίπος

                              -

                              — μηρυκαστικών

                  1,5 pg/g λίπους

                  1,0 pg/g λίπους

                              -

                              —πουλερικών και εκτρεφόμενων θηραμάτων

                  1,5 pg/g λίπους

                  1,5 pg/g λίπους

                              -

                              — χοίρων

                  0,6 pg/g λίπους

                  0,5 pg/g λίπους

                              -

                              — ανάμικτα ζωικά λίπη

                  1,5 pg/g λίπους

                  0,75 pg/g λίπους

                              -

                              Φυτικά έλαια και λίπη

                  0,5 pg/g λίπους

                  0,5 pg/g λίπους

                              -

                              έλαια θαλάσσιας προέλευσης (λάδι από το σώμα ψαριών, λάδι από το συκώτι ψαριών και έλαια άλλων θαλάσσιων οργανισμών που προορίζονται για κατανάλωση από τον άνθρωπο)

                  1,5 pg/g λίπους

                  6,0 pg/g λίπους

                  Φρούτα, λαχανικά και σιτηρά

                  0,4 ng/kg προϊόν

                  0,2 ng/kg προϊόν

         (1)  Ανώτατα όρια συγκεντρώσεων: τα ανώτατα όρια συγκεντρώσεων υπολογίζονται βάσει της υπόθεσης ότι όλες οι τιμές των διαφόρων ομοειδών ουσιών που είναι μικρότερες από το όριο προσδιορισμού είναι ίσες με το όριο προσδιορισμού.

         (2)  Τα επίπεδα δράσης δεν ισχύουν για τρόφιμα που περιέχουν λίπος σε ποσοστό μικρότερο από 1 %.

         (3)  Όταν το ψάρι πρόκειται να καταναλωθεί ολόκληρο, το επίπεδο δράσης ισχύει για ολόκληρο το ψάρι.

         (4)  Σε περίπτωση υπέρβασης των επιπέδων δράσης, μπορεί να μην είναι απαραίτητο να διενεργείται έρευνα όσον αφορά την πηγή μόλυνσης, δεδομένου ότι για ορισμένα είδη ψαριών το επίπεδο αναφοράς σε ορισμένες περιοχές πλησιάζει ή υπερβαίνει το επίπεδο δράσης. Εντούτοις, σε περίπτωση που το επίπεδο δράσης υπερβαίνεται, όλες οι πληροφορίες, όπως η περίοδος δειγματοληψίας, η γεωγραφική προέλευση, τα είδη ψαριών κ.τ.λ., πρέπει να καταγραφούν ενόψει μελλοντικών μέτρων για τη ρύθμιση της παρουσίας διοξινών και παρόμοιων με τις διοξίνες ενώσεων στα ψάρια και στα αλιευτικά προϊόντα.


title: Σύσταση της Επιτροπής, της 30ής Μαΐου 2008 , σχετικά με μέτρα περιορισμού των κινδύνων από τις ουσίες: φθαλικό βενζυλοβουτύλιο, 2-φουραλδεΰδη (φουρφουράλη), άλας υπερβορικού οξέος με νάτριο [κοινοποιηθείσα υπό τον αριθμό Ε(2008) 2328] (Κείμενο που παρουσιάζει ενδιαφέρον για τον ΕΟΧ)

text:
               14.6.2008

               EL

               Επίσημη Εφημερίδα της Ευρωπαϊκής Ένωσης

               L 156/24

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 30ής Μαΐου 2008
   σχετικά με μέτρα περιορισμού των κινδύνων από τις ουσίες: φθαλικό βενζυλοβουτύλιο, 2-φουραλδεΰδη (φουρφουράλη), άλας υπερβορικού οξέος με νάτριο
   [κοινοποιηθείσα υπό τον αριθμό Ε(2008) 2328]
   (Κείμενο που παρουσιάζει ενδιαφέρον για τον ΕΟΧ)
   (2008/447/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες (1), και ιδίως το άρθρο 11 παράγραφος 2,
   Εκτιμώντας τα ακόλουθα:

               (1)

               Στο πλαίσιο του κανονισμού (ΕΟΚ) αριθ. 793/93, οι κατωτέρω ουσίες χαρακτηρίστηκαν ως ουσίες προς αξιολόγηση κατά προτεραιότητα σύμφωνα με τους κανονισμούς της Επιτροπής (ΕΚ) αριθ. 2268/95 (2) και (ΕΚ) αριθ. 143/97 (3), οι οποίοι αφορούν, αντίστοιχα, τον δεύτερο και τον τρίτο πίνακα ουσιών προτεραιότητας που προβλέπονται στον κανονισμό (ΕΟΚ) αριθ. 793/93:

                           —

                           φθαλικό βενζυλοβουτύλιο (BBP),

                           —

                           2- φουραλδεΰδη (φουρφουράλη),

                           —

                           άλας υπερβορικού οξέος με νάτριο.

                     Τα κράτη μέλη που είχαν οριστεί ως εισηγητές κατ’ εφαρμογή των ανωτέρω κανονισμών, ολοκλήρωσαν τις δραστηριότητες αξιολόγησης των κινδύνων για τον άνθρωπο και το περιβάλλον ως προς τις συγκεκριμένες ουσίες, σύμφωνα με τον κανονισμό (ΕΚ) αριθ. 1488/94 της Επιτροπής, της 28ης Ιουνίου 1994, για τον καθορισμό των αρχών αξιολόγησης των κινδύνων για τον άνθρωπο και το περιβάλλον από τις υπάρχουσες ουσίες (4) και πρότειναν στρατηγική για τον περιορισμό των κινδύνων σύμφωνα με τον κανονισμό (ΕΟΚ) αριθ. 793/93 του Συμβουλίου.

               (2)

               Ζητήθηκε και διατυπώθηκε η γνώμη της επιστημονικής επιτροπής για την τοξικότητα, την οικοτοξικότητα και το περιβάλλον (ΕΕΤΟΠ) και της επιστημονικής επιτροπής για την υγεία και τους περιβαλλοντικούς κινδύνους (ΕΕΥΠΚ) σχετικά με τις αξιολογήσεις κινδύνων που διενεργήθηκαν από τα κράτη μέλη εισηγητές. Οι σχετικές γνωμοδοτήσεις δημοσιεύθηκαν στον δικτυακό τόπο των εν λόγω επιστημονικών επιτροπών.

               (3)

               Τα αποτελέσματα της αξιολόγησης των κινδύνων και τα περαιτέρω αποτελέσματα των στρατηγικών περιορισμού των κινδύνων εκτίθενται στην αντίστοιχη ανακοίνωση της Επιτροπής (5).

               (4)

               Με βάση την ανωτέρω αξιολόγηση κρίνεται σκόπιμο να διατυπωθούν συστάσεις για τη λήψη μέτρων περιορισμού των κινδύνων από ορισμένες ουσίες.

               (5)

               Τα συνιστώμενα μέτρα μείωσης των κινδύνων για τους εργαζομένους πρέπει να εξεταστούν βάσει της νομοθεσίας για την προστασία των εργαζομένων, που θεωρείται ότι παρέχει κατάλληλο πλαίσιο για τον περιορισμό των κινδύνων από τις αντίστοιχες ουσίες στον αναγκαίο βαθμό.

               (6)

               Τα μέτρα περιορισμού των κινδύνων τα οποία προβλέπονται στην παρούσα σύσταση είναι σύμφωνα προς τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΟΚ) αριθ. 793/93,

         ΣΥΝΙΣΤΑ:
   ΤΜΗΜΑ 1
   ΦΘΑΛΙΚΟ ΒΕΝΖΥΛΟΒΟΥΤΥΛΙΟ (BBP)

      (αριθ. CAS 85-68-7, αριθ. Einecs 201-622-7)

   Μέτρα περιορισμού των κινδύνων για το περιβάλλον (1, 2)

               1.

               Εφόσον είναι απαραίτητο, θα πρέπει να ελέγχονται με εθνικούς κανόνες οι τοπικές εκπομπές BBP στο περιβάλλον, ώστε να εξασφαλίζεται ότι δεν υπάρχει κίνδυνος για το περιβάλλον.

               2.

               Για τις λεκάνες απορροής στις οποίες οι εκπομπές BBP ενδεχομένως εγκυμονούν κινδύνους, το ή τα εμπλεκόμενα κράτη μέλη θεσπίζουν ποιοτικά πρότυπα περιβάλλοντος (ΠΠΠ), ενώ τα εθνικά μέτρα μείωσης της ρύπανσης που απαιτούνται για την επίτευξη των ΠΠΠ μέχρι το 2015 περιλαμβάνονται στα σχέδια διαχείρισης λεκάνης απορροής σύμφωνα με τις διατάξεις της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου (6) (οδηγία-πλαίσιο για τους υδατικούς πόρους).

         ΤΜΗΜΑ 2
   2-ΦΟΥΡΑΛΔΕΫΔΗ (ΦΟΥΡΦΟΥΡΑΛΗ)

      (αριθ. CAS 98-01-1, αριθ. Einecs 202-627-7)

   Μέτρα περιορισμού των κινδύνων για το περιβάλλον (3, 4, 5, 6)

               3.

               Με την εκτίμηση κινδύνων εντοπίστηκαν και άλλες πηγές εκπομπών φουρφουράλης (π.χ. σημαντική ρύπανση από τις διεργασίες παραγωγής χαρτοπολτού με θειώδη άλατα που χρησιμοποιούνται στη βιομηχανία χαρτοπολτού και τη χαρτοβιομηχανία), εκτός των εισαγωγών και της παραγωγής της ουσίας. Η ανάγκη εφαρμογής πρόσθετων μέτρων για τη διαχείριση των κινδύνων μπορεί να εκτιμηθεί καλύτερα βάσει της οδηγίας 2008/1/ΕΚ του Ευρωπαϊκού Κοινοβουλίου και του Συμβουλίου (7) και της οδηγίας 2000/60/ΕΚ, με αξιοποίηση των στοιχείων που περιέχει η πλήρης έκθεση εκτίμησης κινδύνων.

               4.

               Οι αρμόδιες αρχές των εμπλεκόμενων κρατών μελών θα πρέπει να καθορίζουν, στις άδειες που εκδίδουν δυνάμει της οδηγίας 2008/1/ΕΚ του Συμβουλίου, όρους, οριακές τιμές εκπομπών ή ισοδύναμες παραμέτρους ή τεχνικά μέτρα για τη φουρφουράλη, ώστε να εξασφαλίζουν τη λειτουργία των εκάστοτε εγκαταστάσεων σύμφωνα με τις βέλτιστες διαθέσιμες τεχνικές (εφεξής «ΒΔΤ»), λαμβάνοντας υπόψη τα τεχνικά χαρακτηριστικά τους, τη γεωγραφική θέση τους και τις κατά τόπους περιβαλλοντικές συνθήκες.

               5.

               Τα κράτη μέλη θα πρέπει να παρακολουθούν επισταμένως την εφαρμογή των ΒΔΤ που αφορούν τη φουρφουράλη και να αναφέρουν κάθε σημαντική εξέλιξη στην Επιτροπή στο πλαίσιο τις ανταλλαγής πληροφοριών για τις ΒΔΤ.

               6.

               Εφόσον είναι απαραίτητο, θα πρέπει να ελέγχονται με εθνικούς κανόνες οι τοπικές εκπομπές φουρφουράλης στο περιβάλλον, ώστε να εξασφαλίζεται ότι δεν υπάρχει κίνδυνος για το περιβάλλον.

         ΤΜΗΜΑ 3
   ΑΛΑΣ ΥΠΕΡΒΟΡΙΚΟΥ ΟΞΕΟΣ ΜΕ ΝΑΤΡΙΟ

      (αριθ. CAS 11138-47-9, αριθ. Einecs 234-390-0)

   Μέτρα περιορισμού των κινδύνων για τους εργαζομένους (7)

               7.

               Οι εργοδότες που χρησιμοποιούν νατριούχα άλατα υπερβορικού οξέος θα πρέπει να λαμβάνουν υπόψη τις ενδεχόμενες, ειδικές κατά κλάδο, κατευθύνσεις, οι οποίες έχουν εκπονηθεί σε εθνικό επίπεδο με βάση τις πρακτικές κατευθυντήριες γραμμές μη δεσμευτικού χαρακτήρα που καταρτίζονται από την Επιτροπή, όπως προβλέπεται στο άρθρο 12 παράγραφος 2 της οδηγίας 98/24/ΕΚ του Συμβουλίου (8).

         ΤΜΗΜΑ 4
   ΑΠΟΔΕΚΤΕΣ

               8.

               Η παρούσα σύσταση απευθύνεται σε όλους τους κλάδους που εισάγουν, παράγουν, μεταφέρουν, αποθηκεύουν, μορφοποιούν σε παρασκευάσματα ή υποβάλλουν σε άλλη επεξεργασία, χρησιμοποιούν, διαθέτουν ως απόβλητα ή ανακτούν τις ανωτέρω ουσίες, καθώς και στα κράτη μέλη.

      Βρυξέλλες, 30 Μαΐου 2008.

            Για την Επιτροπή

         Σταύρος ΔΉΜΑΣ

            Μέλος της Επιτροπής

      (1)  ΕΕ L 84 της 5.4.1993, σ. 1.

      (2)  ΕΕ L 231 της 28.9.1995, σ. 18.

      (3)  ΕΕ L 25 της 28.1.1997, σ. 13.

      (4)  ΕΕ L 161 της 29.6.1994, σ. 3.

      (5)  ΕΕ C 149 της 14.6.2008, σ. 14.

      (6)  ΕΕ L 327 της 22.12.2000, σ. 1. Οδηγία όπως τροποποιήθηκε τελευταία με την οδηγία 2008/32/ΕΚ (ΕΕ L 81 της 20.3.2008, σ. 60).

      (7)  ΕΕ L 24 της 29.1.2008, σ. 8.

      (8)  ΕΕ L 131 της 5.5.1998, σ. 11. Οδηγία όπως τροποποιήθηκε με την οδηγία 2007/30/ΕΚ του Ευρωπαϊκού Κοινοβουλίου και του Συμβουλίου (ΕΕ L 165 της 27.6.2007, σ. 21).


title: Σύσταση του Ευρωπαϊκού Συμβουλίου Συστημικού Κινδύνου, της 24ης Ιουνίου 2016, που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΣΣΚ/2016/4)

text:
               10.8.2016

               EL

               Επίσημη Εφημερίδα της Ευρωπαϊκής Ένωσης

               C 290/1

         ΣΫΣΤΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 24ης Ιουνίου 2016
   που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας
   (ΕΣΣΚ/2016/4)
   (2016/C 290/01)
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 και τα άρθρα 16 έως 18,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (2), και ιδίως το άρθρο 134 παράγραφος 4,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως το άρθρο 15 παράγραφος 3 στοιχείο ε) και τα άρθρα 18 έως 20,
   Εκτιμώντας τα ακόλουθα:

               (1)

               Η διασφάλιση της αποτελεσματικότητας και ομοιομορφίας της μακροπροληπτικής πολιτικής απαιτεί από τους φορείς χάραξης πολιτικής να λαμβάνουν δεόντως υπόψη τις διασυνοριακές επιδράσεις των μακροπροληπτικών μέτρων που υιοθετούν τα επιμέρους κράτη μέλη και, εφόσον κρίνεται ενδεδειγμένο ενόψει της αντιμετώπισης των επιδράσεων αυτών, να θεσπίζουν και να εφαρμόζουν στη βάση της αμοιβαιότητας κατάλληλα μέτρα μακροπροληπτικής πολιτικής.

               (2)

               Το πλαίσιο εθελοντικής εφαρμογής μέτρων μακροπροληπτικής πολιτικής στη βάση της αμοιβαιότητας, το οποίο προβλέπεται στη σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου (4), θα πρέπει να διασφαλίζει ότι όλα τα μέτρα μακροπροληπτικής πολιτικής που βασίζονται σε χρηματοδοτικά ανοίγματα και ενεργοποιούνται σε ορισμένο κράτος μέλος εφαρμόζονται στη βάση της αμοιβαιότητας και στα υπόλοιπα κράτη μέλη.

               (3)

               Ανταποκρινόμενο σε αίτημα της Eesti Pank, σύμφωνα με το άρθρο 134 παράγραφος 4 της οδηγίας 2013/36/ΕΕ, για εφαρμογή στη βάση της αμοιβαιότητας ποσοστού αποθέματος ασφαλείας συστημικού κινδύνου 1 % στα εγχώρια ανοίγματα όλων των πιστωτικών ιδρυμάτων που είναι αδειοδοτημένα στην Εσθονία, το γενικό συμβούλιο του Ευρωπαϊκού Συμβουλίου Συστημικού Κινδύνου (ΕΣΣΚ) αποφάσισε να συμπεριλάβει το εσθονικό μέτρο στον κατάλογο μέτρων μακροπροληπτικής πολιτικής, η εφαρμογή των οποίων στη βάση της αμοιβαιότητας συνιστάται βάσει της σύστασης ΕΣΣΚ/2015/2.

               (4)

               Ως εκ τούτου, η σύσταση ΕΣΣΚ/2015/2 θα πρέπει να τροποποιηθεί,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   ΕΝΟΤΗΤΑ 1

      ΤΡΟΠΟΠΟΙΗΣΕΙΣ

   Η σύσταση ΕΣΣΚ/2015/2 τροποποιείται ως εξής:

               1.

               η επιμέρους σύσταση Γ σημείο 1 της ενότητας 1 αντικαθίσταται από το ακόλουθο κείμενο:

                           «1.

                           Συνιστάται στις οικείες αρχές η εφαρμογή, στη βάση της αμοιβαιότητας, των μέτρων μακροπροληπτικής πολιτικής τα οποία λαμβάνουν άλλες οικείες αρχές και των οποίων την εφαρμογή στη βάση της αμοιβαιότητας συνιστά το ΕΣΣΚ. Συνιστάται η εφαρμογή των ακόλουθων μέτρων μακροπροληπτικής πολιτικής στη βάση της αμοιβαιότητας, όπως αυτά περιγράφονται αναλυτικότερα στο παράρτημα:
                           Βέλγιο:

                                       —

                                       προσαύξηση στάθμισης κινδύνου πέντε εκατοστιαίων μονάδων, εφαρμοζόμενη δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 στα ανοίγματα σε βελγικά ενυπόθηκα δάνεια των πιστωτικών ιδρυμάτων που χρησιμοποιούν την προσέγγιση εσωτερικών διαβαθμίσεων·

                                 Εσθονία:

                                       —

                                       ποσοστό αποθέματος ασφαλείας συστημικού κινδύνου μιας εκατοστιαίας μονάδας, εφαρμοζόμενο δυνάμει του άρθρου 133 της οδηγίας 2013/36/ΕΕ στα εγχώρια ανοίγματα όλων των πιστωτικών ιδρυμάτων που είναι αδειοδοτημένα στην Εσθονία.»·

               2.

               στο παράρτημα προστίθεται το ακόλουθο κείμενο:
               «Εσθονία

                     Ποσοστό αποθέματος ασφαλείας συστημικού κινδύνου μιας εκατοστιαίας μονάδας, το οποίο εφαρμόζουν δυνάμει του άρθρου 133 της οδηγίας 2013/36/ΕΕ στα εγχώρια ανοίγματα όλα τα πιστωτικά ιδρύματα που είναι αδειοδοτημένα στην Εσθονία

               I.   Περιγραφή του μέτρου

                           1.

                           Το εσθονικό μέτρο συνίσταται στην εφαρμογή ποσοστού αποθέματος ασφαλείας συστημικού κινδύνου μιας εκατοστιαίας μονάδας στα εγχώρια ανοίγματα όλων των πιστωτικών ιδρυμάτων που είναι αδειοδοτημένα στην Εσθονία, σύμφωνα με το άρθρο 133 της οδηγίας 2013/36/ΕΕ.

                     II.   Εφαρμογή στη βάση της αμοιβαιότητας

                           2.

                           Συνιστάται στις οικείες αρχές των κρατών μελών που έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα εγχώρια ανοίγματα πιστωτικών ιδρυμάτων αδειοδοτημένων στην Εσθονία δυνάμει του άρθρου 134 παράγραφος 1 της οδηγίας 2013/36/ΕΕ. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                           3.

                           Συνιστάται στις οικείες αρχές των κρατών μελών που δεν έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα εγχώρια ανοίγματα πιστωτικών ιδρυμάτων αδειοδοτημένων στην Εσθονία σύμφωνα με την επιμέρους σύσταση Γ σημείο 2. Συνιστάται στις οικείες αρχές η λήψη του ισοδύναμου μέτρου εντός έξι μηνών.».

      Φρανκφούρτη, 24 Ιουνίου 2016.

            Ο Πρόεδρος του ΕΣΣΚ

         Mario DRAGHI

      (1)  ΕΕ L 331 της 15.12.2010, σ. 1.

      (2)  ΕΕ L 176 της 27.6.2013, σ. 338.

      (3)  ΕΕ C 58 της 24.2.2011, σ. 4.

      (4)  Σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου, της 15ης Δεκεμβρίου 2015, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 97 της 12.3.2016, σ. 9).


title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα της Σλοβενίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Σλοβενίας, 2011-2014

text:
               23.7.2011

               EL

               Επίσημη Εφημερίδα της Ευρωπαϊκής Ένωσης

               C 217/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα της Σλοβενίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Σλοβενίας, 2011-2014
   2011/C 217/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως τo άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στο μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 το Συμβούλιο εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις εθνικές οικονομικές πολιτικές και πολιτικές απασχόλησης.

               (3)

               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου «Ευρωπαϊκού Εξαμήνου» εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».

               (4)

               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη διατηρησιμότητα των δημόσιων οικονομικών, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής μεγέθυνσης. Ζήτησε από τα κράτη μέλη να ενσωματώσουν αυτές τις προτεραιότητες σε συγκεκριμένα μέτρα που θα ενταχθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (5)

               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν εγκαίρως τις δεσμεύσεις τους προκειμένου να περιληφθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (6)

               Στις 18 και 19 Απριλίου 2011, η Σλοβενία υπέβαλε το επικαιροποιημένο πρόγραμμα σταθερότητας 2011 που καλύπτει την περίοδο 2010-2014 και το εθνικό της πρόγραμμα μεταρρυθμίσεων για το 2011. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (7)

               Στα χρόνια πριν από την κρίση, η Σλοβενία παρουσίασε ταχεία οικονομική ανάπτυξη ωθούμενη από τη δυναμική των εξαγωγών και των επενδύσεων. Ωστόσο, η Σλοβενία επλήγη βαριά από την κρίση, χάνοντας περίπου το 8,1 % του ΑΕΠ της κατά το 2009 σε πραγματικούς όρους, γεγονός που εξουδετέρωσε εν μέρει την προηγούμενη ανάκαμψή της για την κάλυψη της υστέρησης. Η αλληλεπίδραση των αυτόματων σταθεροποιητών, των μέτρων ανάκαμψης και της ισχυρότατης εσωτερικής δυναμικής των δαπανών, οδήγησε στην αύξηση του ελλείμματος της γενικής κυβέρνησης, από 1,8 % του ΑΕΠ το 2008 σε 6 % του ΑΕΠ το 2009 (με ακαθάριστο δημόσιο χρέος 21,9 % και 35,2 % του ΑΕΠ αντίστοιχα). Η αγορά εργασίας αντέδρασε με σημαντική καθυστέρηση και η απασχόληση εξακολουθεί την πτωτική τάση της. Το ποσοστό ανεργίας, παρότι παραμένει κάτω από τον μέσο όρο της ΕΕ, αυξήθηκε απότομα από 4,4 %, πριν από την κρίση, σε 7,3 % το 2010. Η οικονομική ανάκαμψη ήταν σχετικά αρχή μέχρι στιγμής και αναμένεται να ενταθεί μόλις το 2012 με εκτιμώμενο ρυθμό ανάπτυξης 2,5 % του ΑΕΠ.

               (8)

               Το Συμβούλιο, βασιζόμενο στην αξιολόγηση του επικαιροποιημένου προγράμματος σταθερότητας σύμφωνα με τον κανονισμό (ΕΚ) αριθ. 1466/97, είναι της γνώμης ότι το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος, είναι εύλογες βραχυπρόθεσμα και ευνοϊκές προς το τέλος της προγραμματικής περιόδου. Ο στόχος του προγράμματος είναι να μειώσει το έλλειμμα γενικής κυβέρνησης, που ανερχόταν σε 5,6 % του ΑΕΠ το 2010, κάτω από την τιμή αναφοράς 3 % του ΑΕΠ έως το 2013, χάρη στη γενική συγκράτηση των πρωτογενών δαπανών. Μετά τη διόρθωση του υπερβολικού ελλείμματος, το πρόγραμμα προβλέπει κάποια πρόοδο προς τη μερική επίτευξη του μεσοπρόθεσμου στόχου (ΜΔΣ) για την ισοσκελισμένη δημοσιονομική θέση από διαρθρωτικής άποψης εντός της προγραμματικής περιόδου. Παρότι ο ΜΔΣ είναι περισσότερο φιλόδοξος σε σχέση με το προηγούμενο πρόγραμμα, δεν φαίνεται να διασφαλίζει αρκετά ταχεία πρόοδο προς τη μακροπρόθεσμη διατηρησιμότητα των δημόσιων οικονομικών. Η μέση ετήσια μεταβολη στην διαρθρωτικη ισοροπία κατά την περίοδο 2011-2013, όπως υπολογίζεται από τις υπηρεσίες της Επιτροπής με βάση τις πληροφορίες που περιέχει το πρόγραμμα σύμφωνα με την κοινή μέθοδο, προβλέπεται να ανέλθει σε 0,5 % του ΑΕΠ, κάτω του επιπέδου που εισηγείται το Συμβούλιο. Επιπλέον, τα αποτελέσματα του ελλείμματος και του χρέους ενδέχεται να είναι κατώτερα από τους στόχους. Αναμένεται να θεσπιστούν πρόσθετα μέτρα στο πλαίσιο του συμπληρωματικού προϋπολογισμού για την επίτευξη του στόχου μείωσης του ελλείμματος για το 2011. Μετά το 2011, το πρόγραμμα δεν διευκρινίζει μέτρα για τον περιορισμό των δαπανών και δεν μπορεί να εξαιρεθεί η πιθανότητα πρόσθετων δημοσιονομικών πράξεων διάσωσης που επηρεάζουν το έλλειμμα και το χρέος.

               (9)

               Ενώ ο δείκτης ελλείμματος γενικής κυβέρνησης μειώθηκε μετά το ανώτατο επίπεδο του 2009, η περαιτέρω δημοσιονομική εξυγίανση για την απορρόφηση του υπερβολικού ελλείμματος έως το 2013 και την επίτευξη του ΜΔΣ εν συνεχεία αποτελεί βασική πρόκληση για τη Σλοβενία. Σύμφωνα με τη στρατηγική εξυγίανσης που επιδιώχθηκε κατά τα τελευταία έτη, οι πρόσθετες περικοπές δαπανών που προβλέπονται στο πρόγραμμα σταθερότητας για την περίοδο 2011-2014 αφορούν κυρίως το μισθολογικό κόστος του δημόσιου τομέα, τις κοινωνικές μεταβιβάσεις (συμπεριλαμβανομένων των συντάξεων) και τις δημόσιες επενδύσεις. Ωστόσο, το πρόγραμμα σταθερότητας δεν παρέχει λεπτομερείς πληροφορίες σχετικά με τα προγραμματισθέντα μέτρα πέραν του 2011. Λαμβάνονται περαιτέρω διορθωτικά μέτρα στο πλαίσιο συμπληρωματικού προυπολογισμού ώστε να επιτευχθεί ο στόχος για το έλλειμμα του 2011. Η αξιοπιστία της μεσοπρόθεσμης στρατηγικής εξυγίανσης θα ενισχυόταν με τη θέσπιση περισσότερο διαρθρωτικών μέτρων για τη συγκράτηση των δαπανών — σε αντιδιαστολή με τις προσωρινές παρεμβάσεις που χαρακτήρισαν τις πρόσφατες προσπάθειες εξυγίανσης — και με ένα περισσότερο δεσμευτικό μεσοπρόθεσμο δημοσιονομικό πλαίσιο. Το πρόγραμμα σταθερότητας επιβεβαιώνει τη θέσπιση κανόνα για τις δαπάνες, αλλά μένει να εκπονηθούν βασικές διατάξεις, για παράδειγμα σχετικά με τον καθορισμό της μη συμμόρφωσης. Τέλος, η συγκριτικά χαμηλή αποτελεσματικότητα των δημόσιων δαπανών, για παράδειγμα στον τομέα της υγειονομικής περίθαλψης και της εκπαίδευσης, σημαίνει ότι η Σλοβενία διαθέτει μέσα για εξυγίανση της κατάστασης με τον έλεγχο των δαπανών χωρίς να θιγεί η ποιότητα των παρεχόμενων υπηρεσιών. Το πρόγραμμα σταθερότητας αναγγέλλει πρωτοβουλίες για την ορθολογική οργάνωση των δημόσιων υπηρεσιών και των μεταβιβάσεων , καθώς και τη θέσπιση ενοποιημένου συστήματος δημόσιων συμβάσεων, αλλά δεν υπάρχουν λεπτομέρειες σχετικά με ορισμένες από τις πρωτοβουλίες αυτές.

               (10)

               Ο μακροπρόθεσμος δημοσιονομικός αντίκτυπος της δημογραφικής γήρανσης στη Σλοβενία είναι σημαντικά υψηλότερος από τον μέσο όρο της ΕΕ. Επιπλέον, τα ποσοστά συμμετοχής και απασχόλησης για τους εργαζόμενους μεγαλύτερης ηλικίας είναι πολύ χαμηλά (36,5 % και 35 % σε σύγκριση με τα μέσα ποσοστά της ΕΕ, 49,7 % και 46,3 % αντίστοιχα), κυρίως λόγω της χαμηλής ηλικίας συνταξιοδότησης και των ανεπαρκών κινήτρων για την παράταση του επαγγελματικού βίου. Το Κοινοβούλιο υιοθέτησε πρόσφατα μεταρρύθμιση του συνταξιοδοτικού συστήματος, με στόχο την αύξηση της ηλικίας συνταξιοδότησης, διασφαλίζοντας συγχρόνως την επάρκεια των συντάξεων. Σύμφωνα με το πρόγραμμα σταθερότητας, η μεταρρύθμιση αυτή θα συμβάλει στη σταθεροποίηση των δαπανών που συνδέονται με τη δημογραφική γήρανση έως το 2030 και, επομένως, θα αποτελέσει ένα σημαντικό πρώτο βήμα για την αντιμετώπιση της διατηρησιμότητας του συστήματος συνταξιοδότησης. Η μεταρρύθμιση υποβλήθηκε σε δημοψήφισμα, στις 5 Ιουνίου 2011, και απορρίφθηκε. Η διατηρησιμότητα του συνταξιοδοτικού συστήματος εξακολουθεί να αποτελεί πρόβλημα, για το οποίο θα πρέπει να βρεθούν άλλες λύσεις.Σύμφωνα με την τελευταία εκτίμηση της Επιτροπής, οι κίνδυνοι για την μακροπρόθεσμη διατηρησιμότητα των δημοσίων οικονομικών φαίνονται μεγάλοι.

               (11)

               Η αγορά εργασίας χαρακτηρίζεται από σχετική κατάτμηση μεταξύ των διαφόρων μορφών συμβάσεων: η προστασία της απασχόλησης των εργαζομένων με συμβάσεις αορίστου χρόνου υπόκειται σε αυστηρές ρυθμίσεις σε σύγκριση με την προστασία της απασχόλησης των εργαζομένων που προσλαμβάνονται με συμβάσεις ορισμένου χρόνου. , περιλαμβανομένης της «φοιτητικής εργασίας», είναι το υψηλότερο στην ΕΕ (67 % το 2009) και η μετάβαση από την προσωρινή απασχόληση στην απασχόληση αορίστου χρόνου φαίνεται να είναι σχετικά δύσκολη. Οι προσπάθειες που καταβλήθηκαν στο παρελθόν για την αντιμετώπιση της κατάστασης αυτής αποδείχθηκαν ανεπαρκείς. Η κυβέρνηση σκοπεύει να διαπραγματευθεί με τους κοινωνικούς εταίρους αναθεώρηση του νόμου για τις εργασιακές σχέσεις, με σκοπό την ευθυγράμμιση των δικαιωμάτων και των υποχρεώσεων στο πλαίσιο διαφόρων τύπων συμβάσεων απασχόλησης. Επιπλέον, η «φοιτητική εργασία» αποτελεί ευμεγέθη, παράλληλη αγορά εργασίας, η οποία δεν υπόκειται σε ρυθμίσεις και είναι φορολογικά ευμενής. Το σημαντικό αυτό ζήτημα δεν λαμβάνεται υπόψη στο εθνικό μεταρρυθμιστικό πρόγραμμα επειδή ένα δημοψήφισμα συμπίπτει χρονικώς με την υποβολή του προγράμματος.

               (12)

               Πέρα από την κατάτμηση, τα διαρθρωτικά προβλήματα της σλοβενικής αγοράς εργασίας έχουν επίσης προκληθεί από την αναντιστοιχία μεταξύ των αναγκών στην αγορά εργασίας και της προσφοράς δεξιοτήτων, γεγονός που αναγνωρίζεται στο εθνικό πρόγραμμα μεταρρυθμίσεων. Το εθνικό μεταρρυθμιστικό πρόγραμμα προβλέπει εντατικές επενδύσεις στον τομέα της κατάρτισης για τη βελτίωση των δεξιοτήτων και της απασχολησιμότητας. Περιγράφει σχέδια που αποβλέπουν στην περαιτέρω βελτίωση της μετάβασης από τον κόσμο της εκπαίδευσης στην αγορά εργασίας, δίνοντας ιδιαίτερη προσοχή στην παροχή υπηρεσιών επαγγελματικού προσανατολισμού σε ολόκληρο το εκπαιδευτικό σύστημα. Επιπλέον, προβλέπει τον εκσυγχρονισμό των υπηρεσιών απασχόλησης ούτως ώστε να εκσυγχρονιστούν καλύτερα η προσφορά δεξιοτήτων με τις ανάγκες της αγοράς εργασίας. Ωστόσο, για να εφαρμοστούν με επιτυχία οι μεταρρυθμίσεις αυτές, θα πρέπει να βελτιωθεί το σύστημα που επιτρέπει να επισημαίνονται εγκαίρως τόσο οι τρέχουσες όσο και οι μελλοντικές ανάγκες της αγοράς εργασίας.

               (13)

               Η κρίση πλήττει, με καθυστέρηση, το χαρτοφυλάκιο δανείων και το αυξανόμενο μερίδιο των μη εξυπηρετούμενων δανείων αυξάνει τον ευάλωτο χαρακτήρα των τραπεζών και το κόστος προβλέψεων. Οι δύο κύριες υπό κρατικό έλεγχο τράπεζες ανακεφαλαιοποιήθηκαν, γεγονός που ήταν καθοριστικής σημασίας. Η κυβέρνηση πρότεινε επίσης μέτρα για να επισπεύσει την ανάκτηση των χρεών και να ενθαρρύνει τη χορήγηση δανείων για παραγωγικές δραστηριότητες για την αποκατάσταση της ροής πιστώσεων προς την πραγματική οικονομία, αν και μπορεί να απαιτηθούν περαιτέρω μέτρα.

               (14)

               Ορισμένα τμήματα του τομέα των υπηρεσιών προστατεύονται από ανταγωνιστικές πιέσεις και χαρακτηρίζονται από σοβαρές αυξήσεις των τιμών και υψηλό επίπεδο συγκέντρωσης, γεγονός που συμβάλλει στην αύξηση του κόστους σε ολόκληρη την οικονομία. Σε συνδυασμό με τον υψηλό βαθμό κρατικής παρέμβασης στην οικονομία και άλλα εμπόδια στην επιχειρηματικότητα, το φαινόμενο αυτό διατηρεί σχετικά χαμηλά το επίπεδο των άμεσων ξένων επενδύσεων, οι οποίες θα μπορούσαν δυνητικά να αποδειχθούν ευεργετικές. Η Σλοβενία σκοπεύει να επισπεύσει τη μεταφορά της οδηγίας για τις υπηρεσίες, μετά τις σημαντικές καθυστερήσεις που έχουν σημειωθεί στον τομέα αυτόν. Επίσης, προβλέπει να παράσχει πλήρη ανεξαρτησία στο γραφείο προστασίας του ανταγωνισμού και να προσδιορίσει επενδύσεις κρατικού κεφαλαίου, κατάλληλες προς πώληση. Τα σχέδια αυτά δεν προσδιορίζονται λεπτομερώς και η εφαρμογή τους ενέχει κινδύνους.

               (15)

               Η Σλοβενία έχει προσυπογράψει το Σύμφωνο για το Ευρώ +. Ενώ το εθνικό πρόγραμμα μεταρρυθμίσεων της Σλοβενίας επισημαίνει δυνητικές αναλήψεις υποχρεώσεων και στόχους στους τέσσερις τομείς του Συμφώνου για το Ευρώ + (αύξηση της ανταγωνιστικότητας, προώθηση της απασχόλησης, συμβολή στη διατηρησιμότητα των δημόσιων οικονομικών και ενίσχυση της χρηματοοικονομικής σταθερότητας), καμία συγκεκριμένη ανάληψη υποχρεώσεων δεν είχε γνωστοποιηθεί στην Επιτροπή έως τις 7 Ιουνίου 2011.

               (16)

               Η Επιτροπή αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων. Έλαβε δε υπόψη, όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στη Σλοβενία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης, μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Βάσει των ανωτέρω, η Επιτροπή θεωρεί ότι, για να επιτευχθεί ο στόχος που καθορίστηκε στο πρόγραμμα σταθερότητας για το έλλειμμα του 2011, είναι απαραίτητο να ληφθούν συμπληρωματικά μέτρα μέσω συμπληρωματικού προϋπολογισμού. Μετά το 2011, υπάρχουν κίνδυνοι για τους στόχους στον τομέα του ελλείμματος και του χρέους, δεδομένου ότι το πρόγραμμα σταθερότητας δεν προσδιορίζει άμεσα διατηρήσιμα μέτρα για τη συγκράτηση των δαπανών. Το εθνικό πρόγραμμα μεταρρυθμίσεων προβλέπει μέτρα για την εξυγίανση του δημοσιονομικού τομέα, αλλά τα μέτρα αυτά μπορεί να μην είναι αρκετά φιλόδοξα. Η αξιολόγηση αναφέρει επιπλέον ότι είναι αναγκαίο να ενισχυθούν οι εσωτερικές πηγές ανάπτυξης, ιδίως με την αύξηση της συμμετοχής των νέων και των εργαζόμενων μεγαλύτερης ηλικίας στην αγορά εργασίας, με τη μείωση της κατάτμησης της αγοράς εργασίας και με την εξάλειψη της αναντιστοιχίας στον τομέα των δεξιοτήτων. Τέλος, είναι αναγκαίο να ενισχυθεί ο ανταγωνισμός και να δημιουργηθούν νέες προοπτικές επενδύσεων και ανάπτυξης στον τομέα των υπηρεσιών και στους κλάδους δικτύου.

               (17)

               Βάσει της αξιολόγησης αυτής και λαμβανομένης υπόψη της σύστασης του Συμβουλίου, της 2ας Δεκεμβρίου 2009, που διατυπώθηκε δυνάμει του άρθρου 126 παράγραφος 7 της συνθήκης για τη λειτουργία της Ευρωπαϊκής Ένωσης, το Συμβούλιο εξέτασε την επικαιροποίηση του προγράμματος σταθερότητας της Σλοβενίας για το 2011 και η γνώμη του (3) αντικατοπτρίζεται ιδίως στις συστάσεις του που περιλαμβάνονται στα σημεία 1) και 2) κατωτέρω. Λαμβάνοντας υπόψη τα συμπεράσματα του Ευρωπαϊκού Συμβουλίου της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων της Σλοβενίας,

         ΣΥΝΙΣΤΑ στη Σλοβενία να αναλάβει δράση κατά την περίοδο 2011-2012 προκειμένου:

               1.

               Να επιτύχει τον στόχο για το έλλειμμα του 2011, να υποστηρίξει με συγκεκριμένα μέτρα τον στόχο για το έλλειμμα του 2012 και να εφαρμόσει με αυστηρότητα την αναγκαία εξυγίανση, προετοιμαζόμενη να θεσπίσει συμπληρωματικά μέτρα για την πρόληψη πιθανών αποκλίσεων. Να υποστηρίξει την αναγκαία διαδικασία προσαρμογής κατά την προγραμματική περίοδο με πρόσθετα μέτρα για την επίτευξη μέσης ετήσιας δημοσιονομικης προσπάθειας σύμφωνης με τις συστάσεις του Συμβουλίου στα πλαίσια της ΔΥΕ και για την επίτευξη επαρκούς προόδου προς ένα κατάλληλο μεσοπρόθεσμο στόχο. Προς το σκοπό αυτό να χρησιμοποιήσει διαρθρωτικά μέτρα που αποβλέπουν στη συγκράτηση της αύξησης των δαπανών και στην αντιμετώπιση των αδυναμιών που έχουν επισημανθεί, και να υλοποιήσει ένα περισσότερο δεσμευτικό μεσοπρόθεσμο δημοσιονομικό πλαίσιο. Να επιταχύνει τη μείωση του ελλείμματος αν οι οικονομικες ή δημοσιονομικές συνθήκες αποδειχθούν καλύτερες από τις αναμενόμενες.

               2.

               Να λάβει τα απαιτούμενα μέτρα που αποβλέπουν στη διασφάλιση της μακροπρόθεσμης διατηρησιμότητας του συνταξιοδοτικού συστήματος, διαφυλάττοντας συγχρόνως την επάρκεια των συντάξεων. Να αυξήσει το ποσοστό απασχόλησης των εργαζόμενων μεγαλύτερης ηλικίας συνταξιοδοτώντας τους αργότερα, και να αναπτύξει περαιτέρω δραστικές πολιτικές για την αγορά εργασίας και μέτρα για τη δια βίου μάθηση.

               3.

               Να λάβει περαιτέρω μέτρα στον τραπεζικό τομέα, αν χρειασθεί, για να ενισχύσει τους ισολογισμούς και το χαρτοφυλάκιο δανείων, ώστε να αυξηθεί η δανειοδότηση της πραγματικης οικονομίας.

               4.

               Να λάβει μέτρα, σε συνεννόηση με τους κοινωνικούς εταίρους και σύμφωνα με τις εθνικές πρακτικές, για να μειώσει τις ασυμμετρίες όσον αφορά τα δικαιώματα και τις υποχρεώσεις που διασφαλίζονται με συμβάσεις αορίστου και ορισμένου χρόνου. Να ανανεώσει τις προσπάθειες για την αντιμετώπιση της παράλληλης αγοράς εργασίας που έχει δημιουργηθεί με τη «φοιτητική εργασία».

               5.

               Να θεσπίσει σύστημα πρόβλεψης των δεξιοτήτων και ικανοτήτων που είναι αναγκαίες για την επίτευξη αγοράς εργασίας ανταποκρινόμενης στις ανάγκες των εργαζομένων. Να αξιολογεί την αποτελεσματικότητα των δημόσιων υπηρεσιών απασχόλησης εργατικού δυναμικού, ιδίως όσον αφορά τις υπηρεσίες επαγγελματικού προσανατολισμού και παροχής συμβουλών, και να βελτιώνει την αντιστοιχία δεξιοτήτων με τις απαιτήσεις της αγοράς εργασίας.

               6.

               Να προβεί στον εξορθολογισμό των επαγγελμάτων που υπόκεινται σε ρυθμίσεις και να βελτιώσει τη διοικητική ικανότητα του γραφείου προστασίας του ανταγωνισμού, ούτως ώστε να ενισχύσει το επιχειρηματικό περιβάλλον και να προσελκύσει επενδύσεις.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ. 1.

      (2)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).

      (3)  Όπως προβλέπεται στο άρθρο 5 παράγραφος 3 του κανονισμού (ΕΚ) αριθ. 1466/97.